Filmisarja "Maailma kino" raames jõuab täna ETV2 ekraanile haarav draama "Sils Maria pilved" (Clouds of Sils Maria, Prantsuse/Saksa/Šveitsi 2014), mille peaosades Juliette Binoche ja Kristen Stewart. Tasub vaadata!
Näitlejanna Maria Enders (Juliette Binoche) on neljakümnendates aastates ja oma karjääri tipus. Kui talle pakutakse Heleni osa kultusnäidendi "Maloja madu" taaslavastuses, seisab Maria ootamatult silmitsi oma minevikuga: kahekümneaastaselt mängis ta samas näidendis fatalistliku ja võluva Sigridi rolli ja pälvis sellega kuulsuse. Ent näidendis äratavad Sigridi ilu ja noorus Helenis kirgliku iha, imetluse ja kadeduse, mis viivad Heleni viimaks enesetapuni.
Nüüd, aastaid hiljem, kardab Maria lähenevat vanadust ja tunneb Sigridit kehastavas Jo-Annis ära toonase enda. Assistent Valentine´i (Kristen Stewart) abiga peab Maria nüüd oma kõhkluste ja hirmudega hakkama saama.
Režissöör Olivier Assayas'le tõi "Sils Maria pilved" neljandat korda Cannes´i Kuldse Palmioksa nominatsiooni. Auhinnakapp on sel filmil kogukas, esile on tõstetud ikka Assayas'd (nii režii kui stsenaariumi eest) ja Juliette Binoche´i koos Kristen Stewartiga peenetundelise mängu eest. Assayas' draama on mitmekihiline ja käekiri tundlik, inimsuhted võtab ta vaatluse alla süviti ning draama on ka psühholoogiliselt põnev.
Režissöör Olivier Assayas, osades Juliette Binoche, Kristen Stewart, Chloe Grace Moretz, Lars Eidinger jt.
Täna 21:35.
Toimetaja: Valner Valme